Benɛ Nebukadneza ngɔ Yuda nimli titli ɔmɛ kɛ ho Babilon ya a, e ha nɛ nyumu ko nɛ a tsɛɛ lɛ ke Ashpinaz nɛ e tsuɔ ní ngɛ e we ɔ mi ɔ hyɛ a nɔ. Nebukadneza de Ashpinaz ke e hla nyumuwi nɛ a ngɛ he wami nɛ a nɔ tsɔ ngɛ ni ɔmɛ a kpɛti. A ma tsɔse nyumuwi nɛ ɔmɛ jeha etɛ. Tsɔsemi ɔ ma dla mɛ kɛ ha ní tsumi nguahi ngɛ Babilon. E sa nɛ nyumuwi nɛ ɔmɛ nɛ a kase ní ngmami, kɛ ní kanemi, nɛ́ a nyɛ nɛ a tu Babilon bi ɔmɛ a gbi nɛ ji Akadia a hulɔ. E sa nɛ a ye niye ní nɛ matsɛ ɔ kɛ e nimeli ɔmɛ yeɔ ɔ eko. Nyumuwi nɛ ɔmɛ a kpɛti nihi eywiɛ ji Daniɛl, Hanania, Mishael, kɛ Azaria. Ashpinaz ha mɛ Babilon biɛhi nɛ ji, Belteshaza, Shadrak, Meshak, kɛ Abɛdnego. Anɛ tsɔsemi nɛ a ma ná a ma ha nɛ a ma kpa Yehowa sɔmɔmi lo?
Nyumuwi eywiɛ nɛ ɔmɛ fia a pɛɛ si kaa a maa bu Yehowa tue. A le kaa e sɛ nɛ a ye matsɛ ɔ niye ní ɔ, ejakaa Yehowa Mlaa a tsɔɔ kaa niye ní ɔ ekomɛ a he tsɔ we. Enɛ ɔ he ɔ, a de Ashpinaz ke: 'Wa kpa mo pɛɛ, ko ha wɔ matsɛ ɔ niye ní ɔ eko.' Ashpinaz de mɛ ke: 'Ke nyɛ yi ní ɔ, nɛ matsɛ ɔ na kaa nyɛ flãã a, e maa gbe mi!'
Daniɛl ná juɛmi ko. E de nɔ nɛ ngɛ a nɔ hyɛ ɔ ke: 'Wa kpa mo pɛɛ nɛ o ha wɔ ba kɛ nyu pɛ ligbi nyɔngma. Lɔ ɔ se ɔ, o kɛ wɔ nɛ to nyumuwi kpa amɛ nɛ a yeɔ matsɛ ɔ niye ní ɔ he nɛ o hyɛ.' Nɔ hyɛlɔ ɔ kplɛɛ nɔ́ nɛ e de ɔ nɔ.
Ligbi nyɔngma se ɔ, a na kaa Daniɛl kɛ e huɛmɛ etɛ ɔmɛ plɔke pe nyumuwi kpa amɛ tsuo. Yehowa bua jɔ kaa a bu lɛ tue, nɛ e ha Daniɛl nile konɛ e nu ninahi kɛ nlamihi a sisi.
Benɛ a tsɔɔ mɛ ní ɔ ta a, Ashpinaz ngɔ nyumuwi ɔmɛ kɛ ho Matsɛ Nebukadneza ngɔ ya. Matsɛ ɔ kɛ mɛ tu munyu nɛ e na kaa Daniɛl, Hanania, Mishael, kɛ Azaria le ní, nɛ a hɛ mi ka si pe nyumuwi kpa amɛ tsuo. Matsɛ ɔ hla nihewi eywiɛ nɛ ɔmɛ konɛ a tsu ní ngɛ e we ɔ mi. Ke matsɛ ɔ ngɛ ga womi ko hlae ɔ, mɛ ji nihi nɛ e ma bi. Yehowa ha nɛ a le ní pe matsɛ ɔ ga woli kɛ e kunya yeli ɔmɛ tsuo.
E ngɛ mi kaa Daniɛl, Hanania, Mishael, kɛ Azaria ya je ma kpa nɔ lɛɛ, se a hɛ ji nɔ kaa a ji Yehowa sɔmɔli. Ke mo hu o ngɛ he ko nɛ o fɔli be lejɛ ɔ, anɛ o hɛ maa hi Yehowa nɔ lo?
"Ko ha nɛ nɔ ko nɛ e gbe niheyo nɛ o ji ɔ he guɛ kɔkɔɔkɔ. Mohu ɔ, pee nɔ hyɛmi nɔ́ kɛ ha anɔkualetsɛmɛ ɔmɛ ngɛ munyu tumi mi, ngɛ je mi bami mi, ngɛ suɔmi mi, ngɛ hemi kɛ yemi mi, ngɛ he tsɔmi mi."—1 Timoteo 4:12